Tisztelt Lakótársak!

Az elmúlt időszakban a Bio-Pannónia Hulladékfeldolgozó Kft. felé fennálló tartozásokra hivatkozva számos ingatlantulajdonos kapott felszólító levelet a Dr. Szabó Gergely Ügyvédi Irodától. 2017. július 4.-én Dömsödön a Ráckeve és Térsége Önkormányzati Beruházási Társulás polgármesterei az önkormányzatokhoz eddig beérkezett lakossági panaszokat és jelzések áttekintették, és ott a következő közös álláspontot alakították ki.

Maguk a felszólító levelek jelentős tartalmi és formai hiányosságokkal rendelkeznek. Legfőbb hibájuk, hogy az érintettek nem tudják pontosan beazonosítani a velük szemben felhozott követelést (hiányzik, hogy az milyen tételekből áll, a mögötte lévő számla megnevezése, száma, kibocsátásának és esedékességének ideje valamint a számlán szereplő összeg tételes bontásban), és ezért eredményesen vizsgálni sem tudják a követelés jogosságát, továbbá esetleges elévülését. Továbbá mindezt, csak egy egyszerű postai küldemény formájában tették meg, amely önmagában nem alkalmas sem az átvétel sem pedig a kézbesítés megtörténtének igazolására. Tisztázatlan, hogy a követelések engedményezése szabályosan történt-e, a követelt összegekről valaha is kaptak-e számlát az érintettek. Mindezek alapján az említett követelések erősen vitathatóak.

Felhívjuk a figyelmet arra, hogy amennyiben elévült követelésről van szó, úgy ha önként teljesítik azt, úgy az már vissza nem követelhető. A teljesen alaptalan követelés önként megfizetése esetén pedig előfordulhat, hogy csak külön jogi eljárás útján tudják a befizetett összeget visszaszerezni. Ezek alapján mindenképpen javasoljuk, hogy elsőként a követelés fent is említett részletiről győződjenek meg.

A tapasztalt hiányosságok miatt a Társulás önkormányzatai a közérdek védelme érdekében közösen bejelentést tesznek mind a fogyasztóvédelemhez, mind a követeléskezelőket felügyelő állami szervhez, továbbá jelzik azt a Nemzeti Adó- és Vámhivatal felé is.

***B e n c z e István***

polgármester